Сабийхэм хухаха ахъшэр иратыным трагъэкIуэдэну иджыри сом мелард 1,6-м щIигъу къыхуаутIыпщынущ Къэбэрдей-Балъкъэрым
Зи ныбжьыр илъэсищым къыщыщIэдзауэ илъэсибл хъухэм мазэ къэс иратын хуейуэ ягъэува ахъшэр яIэрыхьэным трагъэкIуэдэн папщIэ иджыри сом меларди 8,8-м щIигъу къэралым яхуиутIыпщащ щIыналъэхэм. Апхуэдэ унафэм Iэ щIидзащ УФ-м и Правительствэм и УнафэщI Мишустин Михаил. Къэбэрдей-Балъкъэрым абы щыщу къратынущ сом мелард 1,6-м щIигъу.
Нэхъ пасэу республикэм хухаха мылъкум къыщIыщIагъум и щхьэусыгъуэр апхуэдэ дэIэпыкъуныгъэ ягъуэтыну хуитыныгъэ зиIэ сабийхэм я бжыгъэр нэхъыбэ зэрыхъуарщ. Апхуэдэхэм я бжыгъэр Урысейм цIыху мелуани 3,8-м щыщIегъу.
Зи ныбжьыр илъэси 3 — 7-хэм къриубыдэхэм 2020 гъэм и щIышылэм и 1-м къыщыщIэдзауэ мазэ къэс ахъшэ етыныр Президентым и УказкIэ ягъэуващ. Ахъшэр зи хэхъуэр мыин унагъуэхэм ирату хуежьащ мэкъуауэгъуэм и 1-м щегъэжьауэ.
Пособиер хъун хуейщ сабийр псэун папщIэ нэхъ мащIэ дыдэу зыхуейуэ щIыналъэм щагъэува ахъшэ бжыгъэм и процент 50. Ар щIыналъэхэм щызэхуэдэкъым.
Сабийхэм папщIэ ягъэува ахъшэр къуатын щхьэкIэ къэрал Iуэхутхьэбзэхэр щыхуащIэ порталым электроннэу лъэIу тхылъ ебгъэхьын, ар пхузэфIэмыгъэхьэнумэ, МФЦ-м е цIыхухэм социальнэу къащхьэщыжынымкIэ органхэм укIуэу абы щызэфIэбгъэкIын хуейщ.
Къэбэрдей-Балъкъэрым щыщ унагъуэ 41.774-м къата тхылъхэм япкъ иткIэ апхуэдэ ахъшэр иратащ сабий 55.893-м. Дызэрыт илъэсым и мазибгъум къриубыдэу трагуэша ахъшэр сом мелардищым щIегъу.
КъБР-м и Iэтащхьэмрэ Правительствэмрэ я пресс-IуэхущIапIэ.
